ΓΡΑΠΤΗ ΕΡΩΤΗΣΗ P-1004/98 υποβολή: Hiltrud Breyer (V) προς την Επιτροπή (26 Μαρτίου 1998)

Θέμα: Σχέδια της Επιτροπής σχετικά με την ατομική ενέργεια στις υποψήφιες χώρες για ένταξη της Ανατολικής Ευρώπης

1. Ισχύει ότι η Επιτροπή στο πλαίσιο της διεύρυνσης προς Ανατολάς επιθυμεί να διαθέσει περισσότερες πιστώσεις για την ατομική ενέργεια απ' ό,τι για όλες τις άλλες πτυχές της πριβαλλοντικής πολιτικής; Πώς παρουσιάζεται συγκεκριμένα η κατανομή των σχετικών πιστώσεων;

2. Αληθεύει ότι η Επιτροπή προγραμματίζει να διαθέσει πιστώσεις από ένα νέο Ταμείο ΙSPA για την «αποκομιδή» ανατολικοευρωπαϊκών πυρηνικών αντιδραστήρων; Για ποιο ποσό πρόκειται; Με ποιο τρόπο θα χρησιμοποιηθούν λεπτομερώς οι πιστώσεις;

3. Δεν προχωρεί η Επιτροπή με αυτόν τον προγραμματισμό της προς λάθος κατεύθυνση; Δεν είναι αναγκαίο από οικονομικής και οικολογικής απόψεως, να διατεθούν χρήματα κατ' αρχάς για προγράμματα εξοικονόμησης ενέργειας και ενίσχυσης εναλλακτικών και ανανεώσιμων πηγών ενέργειας, πριν προγραμματισθεί και καταστεί δυνατόν να χρηματοδοτηθεί μία «αποκομιδή»; Τί πράττει η Επιτροπή, για να διευκολύνει την παύση της λειτουργίας μη ασφαλών πυρηνικών αντιδραστήρων;

4. Ποιο όφελος διαβλέπει η Επιτροπή σε μια «αποκομιδή»; Δεν είναι πιο ακριβό και επικίνδυνο από μια διασφάλιση των αντιδραστήρων επιτοπίως; Δεν θα μπορούσαν οι προβλεπόμενες πιστώσεις να χρησιμοποιηθούν με αποτελεσματικότερο τρόπο για άλλους τομείς προστασίας του περιβάλλοντος;

5. Αληθεύει ότι, η «αποκομιδή παλαιών αντιδραστήρων» είναι θέμα που εμπίπτει στις εθνικές αρμοδιότητες και δεν περιλαμβάνεται στη Συνθήκη ΕΚΑΕ; Δεν θα πρέπει να τροποποιηθεί σχετικά η εν λόγω Συνθήκη πριν μπορέσει η Επιτροπή να δρασηριοποιηθεί στον εν λόγω τομέα; Προβλέπει η Επιτροπή ότι θα συμμετάσχουν οικονομικά στην «αποκομιδή» και κράτη της ΕΕ, τα οποία δεν παράγουν ατομική ενέργεια;

6. Συμφωνεί η Επιτροπή, ότι η ενίσχυση εναλλακτικών και ανανεώσιμων ενεργειών θα ήταν προς όφελος κυρίως της οικονομίας των υποψήφιων προς ένταξη χωρών, ενώ μία «αποκομιδή» θα ενισχύσει αποκλειστικά τη δυτική βιομηχανία που δραστηριοποιείται στον τομέα της ατομικής ενέργειας; Δεν ενισχύει με τον τρόπο αυτό η Επιτροπή τις ομάδες πίεσης στον τομέα της ατομικής ενέργειας και δεν βλάπτει τοιουτοτρόπως την οικονομία των κρατών της Ανατολικής Ευρώπης;

7. Ισχύει, ότι η Επιτροπή -κατόπιν πιέσεων του κ. Ηans van den Brocks- δίδει προτεραιότητα στην ατομική ενέργεια σε σχέση με την προστασία του περιβάλλοντος; Το γεγονός της καθυστερήσεως της ανακοινώσεως περί «προστασίας του περιβάλλοντος και διεύρυνσης προς Ανατολάς» δεν αποτελεί ένδειξη ότι η Επιτροπή δεν αποδίδει στον τομέα της προστασίας του περιβάλλοντος παρά μικρή μόνο σημασία;

Απάντηση του κ. Van den Broek εξ ονόματος της Επιτροπής (24 Απριλίου 1998)

1. και 2. Η Επιτροπή δεν έχει ακόμη προσδιορίσει αναλυτικά, ανά περιοχή, την προβλεπόμενη χρηματοδοτική στήριξη στο πλαίσιο της προενταξιακής στρατηγικής. Η στήριξη αυτή θα εξαρτηθεί από τις επικείμενες ρυθμίσεις για την εφαρμογή των εταιρικών σχέσεων προσχώρησης στις εκάστοτε υποψήφιες χώρες. Η Κοινότητα πρέπει να προσδιορίσει τη χρηματοδοτική της συμμετοχή όταν επιτευχθεί ικανοποιητική συνολική συμφωνία με τις ενδιαφερόμενες χώρες, αφού ληφθούν υπόψη οι επιπτώσεις των διάφορων επιλογών όσον αφορά τις μελλοντικές ενεργειακές πολιτικές και εφόσον υπολογιστεί λεπτομερώς το μέγεθος των κονδυλίων που θα χρειαστούν. Για τα δύο έτη 1998-1999, προβλέπεται επιχορήγηση PHARE ύψους 50 εκατ. ECU για πολυκρατικά πυρηνικά έργα. Μετά το 2000, το PHARE θα συνεχίσει να χρηματοδοτεί έργα πυρηνικής ασφάλειας. Η δυνατότητα χρηματοδότησης έργων που σχετίζονται με την πυρηνική ρύπανση, από το στοιχείο για το περιβάλλον, το οποίο διατίθεται στο πλαίσιο του χρηματοδοτικού μέσου για προενταξιακές διαρθρωτικές πολιτικές (ISPA), δεν μπορεί αρχικά να αποκλειστεί.

3. και 4. Η στήριξη για τον παροπλισμό πυρηνικών εγκαταστάσεων θα προβλέπεται μόνο για τους αντιδραστήρες που δεν μπορούν να αναβαθμιστούν στα διεθνή πρότυπα ασφαλείας με εύλογο κόστος.

5. Η στήριξη των υποψήφιων χωρών για τον παροπλισμό των πυρηνικών αντιδραστήρων δεν προϋποθέτει τροποποίηση της συνθήκης Ευρατόμ. Εναπόκειται στα μεμονωμένα κράτη μέλη να αποφασίσουν κατά πόσο επιθυμούν να συμμετάσχουν στον παροπλισμό των πυρηνικών αντιδραστήρων στις ενδιαφερόμενες χώρες.

6. και 7. Βάσει των εταιρικών σχέσεων για την προσχώρηση, η Επιτροπή θα συνδράμει περαιτέρω την εισαγωγή ανανεώσιμων και εναλλακτικών μορφών ενέργειας ως τμήμα της συνολικής ενεργειακής μεταρρύθμισης στις χώρες αυτές. Με τον τρόπο αυτό, οι εν λόγω χώρες θα εξαρτώνται λιγότερο από την πυρηνική ενέργεια και οι δραστηριότητες στον τομέα αυτό θα αποβούν εις όφελος των πληθυσμών και των οικονομιών τους. Με τον ίδιο τρόπο, το κλείσιμο των πλέον επικίνδυνων αντιδραστήρων αποτελεί σημαντικό μέτρο βελτίωσης των περιβαλλοντικών συνθηκών.